b'\n_START_ARTICLE_\nSchleswigin herttuakunta\n_START_PARAGRAPH_\nSchleswigin herttuakunta oli herttuoiden hallitsema alue nykyisen Saksan ja Tanskan rajan kahta puolta. Sen etel\xc3\xa4raja oli Eiderjoella, pohjoisraja K\xc3\xb6ningsaulla. Alueen poikki on lyhyt matka It\xc3\xa4\xc2\xadmerelt\xc3\xa4 Pohjan\xc2\xadmerelle, ja n\xc3\xa4iden v\xc3\xa4lill\xc3\xa4 k\xc3\xa4yty kauppa on luonut seudulle historiallisesti t\xc3\xa4rke\xc3\xa4n merkityksen._NEWLINE_Herttuakunnan keskuspaikka oli Schleswigin kaupunki._NEWLINE_Schleswig oli tanskalainen herttuakunta 1100-luvulta, kunnes se liitettiin Holsteinin kanssa Preussiin Schleswig-Holsteinin provinssiksi vuonna 1866. Osa Schleswigist\xc3\xa4 kuului yhdess\xc3\xa4 Holsteinin osan kanssa vuosina 1544\xe2\x80\x931713 Holstein-Gottorpin herttuakuntaan, mutta Tanska valloitti t\xc3\xa4m\xc3\xa4n osan suuressa Pohjan sodassa ja yhdisti sen muuhun Schleswigiin.'